|  |
| --- |
| **NAREDBA****O ZABRANI OKUPLJANJA U REPUBLICI SRBIJI NA JAVNIM MESTIMA U ZATVORENOM PROSTORU***("Sl. glasnik RS", br. 30/2020)* |

1. Radi sprečavanja širenja zarazne bolesti COVID-19 zabranjuju se javna okupljanja na celoj teritoriji Republike Srbije na javnim mestima u zatvorenim prostorima kada se okuplja više od 50 ljudi.

2. Zabrana okupljanja iz tačke 1. ove naredbe traje dok traje opasnost od širenja zarazne bolesti COVID-19 na teritoriji Republike Srbije.

3. Stupanjem na snagu ove naredbe prestaje da važi Naredba o zabrani okupljanja u Republici Srbiji na javnim mestima u zatvorenom prostoru broj 512-02-9/1/2020-01 od 11. marta 2020. godine.

4. Ova naredba stupa na snagu danom objavljivanja u "Službenom glasniku Republike Srbije".

|  |
| --- |
| **NAREDBA****O ZABRANI OKUPLJANJA U REPUBLICI SRBIJI NA JAVNIM MESTIMA U ZATVORENOM PROSTORU***("Sl. glasnik RS", br. 39/2020)* |

1. Radi sprečavanja širenja zarazne bolesti COVID-19 izazvane virusom SARS-CoV-2 zabranjuju se javna okupljanja na celoj teritoriji Republike Srbije na javnim mestima u zatvorenim prostorima - kada se istovremeno okuplja više od pet lica.

Izuzetno od stava 1. ove tačke, na javnim mestima u zatvorenim prostorima i u službenim prostorijama dozvoljeno je istovremeno okupljanje najviše do 50 lica - ako okupljanje organizuje nadležni državni organ, organ autonomne pokrajine ili organ jedinice lokalne samouprave u cilju nesmetanog rada i preduzimanja mera usmerenih na sprečavanje širenja zarazne bolesti COVID-19 izazvane virusom SARS-CoV-2 i ako su u pripremi i za vreme okupljanja primenjene sve preventivne mere koje se odnose na dezinfekciju, sanitarno-tehničke i higijenske uslove.

2. Zabrana okupljanja iz tačke 1. ove naredbe traje dok traje opasnost od širenja zarazne bolesti COVID-19 izazvane virusom SARS-CoV-2 na teritoriji Republike Srbije.

3. Stupanjem na snagu ove naredbe prestaje da važi Naredba o zabrani okupljanja u Republici Srbiji na javnim mestima u zatvorenom prostoru broj ("Službeni glasnik RS", broj 30/20).

4. Ova naredba stupa na snagu danom objavljivanja u "Službenom glasniku Republike Srbije".

|  |
| --- |
| ***Stručni komentar*****OGRANIČENJA PRAVA KRETANJA I OKUPLJANJA GRAĐANA ZA VREME TRAJANJA VANREDNOG STANJA PROGLAŠENOG USLED EPIDEMIJE ZARAZNE BOLESTI COVID-19** |

Od dana proglašenja vanrednog stanja u Republici Srbiji, 15.3.2020. godine, proglašenog radi sprečavanja širenja zarazne bolesti COVID-19, Vlada je donela nekoliko akata kojima se ograničava pravo kretanja i okupljanja građana. U nastavku ćemo radi lakšeg razumevanja dati tumačenja tih ograničenja.

***Naredbom o zabrani okupljanja u Republici Srbiji na javnim mestima u zatvorenom prostoru ("Sl. glasnik RS", br. 30/2020)*** od 15.3.2020. godine, zabranjena su javna okupljanja više od 50 ljudi na celoj teritoriji Republike Srbije na javnim mestima i u zatvorenim prostorima kada se okuplja više od 50 ljudi sve dok traje opasnost od širenja zarazne bolesti COVID-19 na teritoriji Republike Srbije.

***Uredbom o merama za vreme vanrednog stanja ("Sl. glasnik RS", br. 31/2020)*** od 16.3.2020. godine, propisane su mere kojima se odstupa od Ustavom zajemčenih ljudskih i manjinskih prava za vreme vanrednog stanja:

**1. Ministarstvo unutrašnjih poslova, u saglasnosti sa Ministarstvom zdravlja, može privremeno da ograniči ili zabrani kretanje licima na javnim mestima, kao i da naredi pojedinim licima ili grupama lica koja su zaražena ili se sumnja da su zaražena zaraznom bolesti COVID-19 da borave na adresi svog prebivališta, odnosno boravišta, sa obavezom javljanja nadležnoj zdravstvenoj ustanovi.**

**2. Ministarstvo unutrašnjih poslova može da naredi da se izvrši zatvaranje svih prilaza otvorenom prostoru ili objektu i onemogući napuštanje tog prostora ili objekta bez posebnog odobrenja, kao i da naredi obavezan boravak određenim licima ili grupama lica na određenom prostoru i određenim objektima (prihvatni centri za migrante i sl.).**

**3. Zabranjeno je sazivanje i održavanje zborova i svih drugih okupljanja građana na otvorenom prostoru.**

**4. U zatvorenom prostoru su zabranjena sva okupljanja (sportske, kulturne i druge manifestacije) osim okupljanja koja su od posebnog interesa za rad i funkcionisanje državnih organa i službi, za čije održavanje posebno odobrenje izdaje ministar unutrašnjih poslova.**

U skladu sa ***Odlukom o proglašenju bolesti COVID-19 izazvane virusom SARS-CoV-2 zaraznom bolešću ("Sl. glasnik RS", br. 23/2020, 24/2020, 27/2020, 28/2020, 30/2020 i 32/2020)***, a radi zaštite od unošenja zaraznih bolesti na teritoriju Republike Srbije, **stranim državljanima je privremeno zabranjen ulazak u Republiku Srbiju.Ove mere, međutim, ne važe za sledeće kategorije**:

1) posade teretnih motornih vozila prilikom obavljanja međunarodnog prevoza u drumskom saobraćaju. U slučaju međunarodnog tranzitnog prevoza tereta u drumskom saobraćaju, isti se ograničava na period ne duži od 12 časova od momenta ulaska na teritoriju Republike Srbije;

2) posade teretnih brodova koji prevoze robu u jednu od domaćih luka. U slučaju tranzitne plovidbe na međunarodnom vodnom putu na teritoriji Republike Srbije, isti se ograničava na period ne duži od 90 časova za brodske sastave i 60 časova za samohodna plovila od momenta ulaska na teritoriju Republike Srbije u slučaju uzvodne plovidbe, odnosno na period ne duži od 72 časa za brodske sastave i 54 časa za samohodna plovila od momenta ulaska na teritoriju Republike Srbije u slučaju nizvodne plovidbe;

3) vozopratno osoblje železničkih vozila koja ulaze u zonu graničnih stanica utvrđenih međudržavnim sporazumima;

4) posade i kabinsko osoblje vazduhoplova čije je krajnje odredište Republika Srbija ili su u tranzitu preko međunarodnih aerodroma Republike Srbije;

5) lica koja su dobila dozvolu za ulazak u Republiku Srbiju i boravak ili tranzit kroz Republiku Srbiju od radnog tela Vlade koje čine predstavnici Ministarstva zdravlja, Ministarstva spoljnih poslova, Ministarstva unutrašnjih poslova i Ministarstva građevinarstva, saobraćaja i infrastrukture. Radno telo Vlade odrediće uslove i ograničenja tranzita, odnosno boravka lica kojima je data dozvola za ulazak u Republiku Srbiju;

6) humanitarne konvoje pod obaveznom pratnjom ugovorene diplomatskim putem;

7) akreditovane članove osoblja stranih diplomatsko-konzularnih predstavništava i kancelarija međunarodnih organizacija, kao i članove njihovih porodica koji su nosioci posebnih ličnih karata, odnosno identifikacionih dokumenata izdatih od strane Ministarstva spoljnih poslova i Generalnog sekretarijata Vlade;

8) strane državljane koji imaju odobren privremeni boravak ili stalno nastanjenje u Republici Srbiji.

**Državljani Republike Srbije i strani državljani koji imaju odobren privremeni boravak ili stalno nastanjenje u Republici Srbiji, a koji u Republiku Srbiju dolaze iz država, odnosno područja sa intenzivnom transmisijom bolesti COVID-19, odnosno žarišta epidemije, i to iz: Švajcarske Konfederacije, Republike Italije, Islamske Republike Iran, Rumunije, Kraljevine Španije, Savezne Republike Nemačke, Francuske Republike, Republike Austrije, Republike Slovenije i Republike Grčke - upućuju se u izolaciju u trajanju od 28 dana**.

**Državljanima Republike Srbije i stranim državljanima koji imaju odobren privremeni boravak ili stalno nastanjenje u Republici Srbiji, a koji u Republiku Srbiju ne dolaze iz država, odnosno područja sa intenzivnom transmisijom bolesti COVID-19, odnosno žarišta epidemije, određuje se mera stavljanja pod zdravstveni nadzor na akutno respiratorno oboljenje izazvano novim Korona virusom SARS-CoV-2 u trajanju od 14 dana (izolacija u kućnim uslovima).**

**Donosioci pojedinačnih akata kojima su licima, iz kategorije onih kojima nije privremeno zabranjen ulazak u zemlju, pre stupanja na snagu ove odluke, izrečene mere zaštite koje se, u skladu sa ovom odlukom, ne primenjuju na ta lica - obustaviće donete akte od daljeg izvršenja.**

***Naredbom o organizovanju i sprovođenju mere karantina ("Sl. glasnik RS", br. 33/2020)*** od 18.3.2020. godine, između ostalog **ograničena je sloboda kretanja i obavezni zdravstveni pregled lica koja su bila ili za koja postoji sumnja da su bila u kontaktu sa licima obolelim od COVID-19.**

Kao jednu od poslednjih u nizu mera u cilju sprečavanja širenja zarazne bolesti COVID-19, Vlada RS je 18.3. donela ***Naredbu o ograničenju i zabrani kretanja lica na teritoriji Republike Srbije ("Sl. glasnik RS", br. 34/2020)*** kojom je zabranjeno kretanje na javnim mestima, odnosno van stanova, prostorija i objekata za stanovanje u stambenim zgradama i izvan domaćinstva (okućnica):

**1) licima sa navršenih 65 i više godina života - u naseljenim mestima preko 5000 stanovnika;**

**2) licima sa navršenih 70 i više godina života - u naseljenim mestima do 5000 stanovnika.**

Ovom naredbom **zabranjen je izlazak van stanova, prostorija i objekata za stanovanje u stambenim zgradama i izvan domaćinstava (okućnica) svim licima, u vremenu od 20 do 05 časova.** Od ove zabrane su izuzeti zdravstveni radnici sa licencom i pripadnici Ministarstva unutrašnjih poslova, Ministarstva odbrane, službi bezbednosti i Vojske Srbije, koji su na zadatku, kao i lica kojima Ministarstvo unutrašnjih poslova izda dozvolu za kretanje.

U skladu sa čl. 248. i 249. ***Krivičnog zakonika ("Sl. glasnik RS", br. 85/2005, 88/2005 - ispr., 107/2005 - ispr., 72/2009, 111/2009, 121/2012, 104/2013, 108/2014, 94/2016 i 35/2019)*** ko za vreme epidemije kakve opasne zarazne bolesti ne postupa po propisima, odlukama ili naredbama kojima se određuju mere za njeno suzbijanje ili sprečavanje, **kazniće se novčanom kaznom ili zatvorom do tri godine**. Istom kaznom kazniće se i lice usled čijeg nepostupanja po propisima, odlukama ili naredbama za suzbijanje ili sprečavanje zaraznih bolesti, dođe do prenošenja zarazne bolesti.

U skladu sa ***Zakonom o zaštiti stanovništva od zaraznih bolesti ("Sl. glasnik RS", br. 15/2016)*** novčane kazne se kreću u rasponu **od 30.000 do 150.000 dinara.**

**Svaka osoba koja se nađe na ulici za vreme policijskog časa može biti pritvorena i naknadno kažnjena od organa vlasti za postupanje suprotno odlukama države.**

**Zaključkom Vlade RS, 05 Broj: 53-2581/2020,** od 17.3.2020. godine **ograničeno je okupljanje građana na javnim, otvorenim i zatvorenim prostorima tako da distanca između lica mora biti najmanje 2 m, kao i da na površini od 4 m² ne može biti više od jednog lica, a ispred objekta je obavezno naznačiti ukupan broj lica koja mogu istovremeno boraviti unutar prostora.** Ovo se ne odnosi na lica koja zbog radne obaveze i načina organizacije rada objektivno ne mogu primeniti ovu meru.